**Darbības programmas “Izaugsme un nodarbinātība” 5.1.1.specifiskā atbalsta mērķa “Novērst plūdu un krasta erozijas risku apdraudējumu pilsētu teritorijās” projektu iesniegumu otrās atlases kārtas īstenošanas noteikumi**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada

plānošanas perioda vadības likuma

20. panta 6. un 13. punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas “Izaugsme un nodarbinātība” prioritārā virziena “Vides aizsardzība un resursu izmantošanas efektivitāte” 5.1.1. specifiskā atbalsta mērķa “Novērst plūdu un krasta erozijas risku apdraudējumu pilsētu teritorijās” (turpmāk – specifiskais atbalsts) projektu iesniegumu otro atlases kārtu (turpmāk – atlases kārta);

1.2. atlases kārtas mērķi un mērķa grupu;

1.3. atlases kārtai pieejamo finansējumu;

1.4. prasības Eiropas Reģionālās attīstības fonda projekta iesniedzējam (turpmāk – projekta iesniedzējs);

1.5. atbalstāmo darbību un izmaksu attiecināmības nosacījumus;

1.6. vienošanās par projekta īstenošanu (turpmāk – vienošanās) vienpusēja uzteikuma nosacījumus.

2. Specifiskā atbalsta mērķis ir pielāgoties klimata pārmaiņām, samazinot augstu plūdu risku, un nodrošināt iedzīvotājiem kvalitatīvu dzīves vidi, kā arī saimnieciskās darbības konkurētspēju un turpmāku pastāvēšanu.

3. Atlases kārtas mērķa grupa ir pašvaldība, tās iedzīvotāji un komersanti.

4. Atlases kārtas ietvaros līdz 2022. gada 31. decembrim ir sasniedzami šādi uzraudzības rādītāji:

4.1. iznākuma rādītājs: iedzīvotāju, kuri gūst labumu no pretplūdu pasākumiem, skaits – 194 000;

4.2. rezultāta rādītājs: piesārņoto vietu un piesārņojumu emitējošo objektu skaits, kuros jāsamazina vides un sociālekonomisko zaudējumu risks, kas rastos šo vietu applūšanas gadījumā, – 74;

4.3. finanšu rādītājs – sertificēti izdevumi 27 891 285 *euro* apmērā;

4.4. horizontālā principa “Ilgtspējīga attīstība” uzraudzības rādītājs un tā sasniedzamā vērtība – atbilstoši šo noteikumu 4.1. un 4.2. apakšpunktā noteiktajam.

5. Atlases kārtu īsteno ierobežotas projektu iesniegumu atlases veidā.

6. Specifiskā atbalsta mērķa ietvaros atbildīgās iestādes funkcijas pilda Vides aizsardzības un reģionālās attīstības ministrija (turpmāk – atbildīgā iestāde).

7. Projekta mērķteritorija ir plūdu apdraudētās blīvi apdzīvotās vietas, izņemot valsts īpašumā esošus polderus blīvi apdzīvotajās vietās.

8. Atlases kārtas īstenošanai pieejamais kopējais attiecināmais finansējums ir vismaz 32 813 276 *euro*, tai skaitā Eiropas Reģionālās attīstības fonda finansējums – 27 891 285 *euro*, pašvaldības budžeta finansējums – vismaz 4 921 991 *euro*.

9. Pieejamais kopējais attiecināmais finansējums līdz 2018. gada 31. decembrim, lai slēgtu vienošanās par projektu īstenošanu, ir vismaz 30 943 740 *euro*, tai skaitā Eiropas Reģionālās attīstības fonda finansējums – 26 302 179 *euro* un pašvaldību finansējums – vismaz 4 641 561 *euro*. No 2019. gada 1. janvāra atbildīgā iestāde pēc Eiropas Komisijas lēmuma par snieguma ietvara izpildi var ierosināt palielināt pieejamā attiecināmā finansējuma apjomu līdz šo noteikumu 8.punktā noteiktajam finansējumam.

10. Ievērojot snieguma ietvarā noteikto 6,1procentu Eiropas Reģionālās attīstības fonda finansējuma rezervi, par projektiem, kuriem noteikts līdz 2018.gada 31.decembrim pieejamā Eiropas Reģionālās attīstības fonda finansējuma apjoma ierobežojums, sadarbības iestāde slēdz vienošanos par projekta īstenošanu ne vairāk kā par šo noteikumu pielikumā minētās līdz 2018.gada 31.decembrim pieejamās Eiropas Reģionālās attīstības fonda finansējuma apmērā. Ja šādu projektu īstenošana turpināsies pēc 2018.gada 31.decembra, vienošanās par projekta īstenošanu var paredzēt, ka pašvaldība no tās budžeta līdzekļiem sedz atlikušo projekta izmaksu daļu, ko pēc 2018.gada 31.decembra, ja ir saņemts pozitīvs Eiropas Komisijas lēmums par snieguma ietvara izpildi, aizstāj ar Eiropas Reģionālās attīstības fonda finansējumu, apjomā, kas kopsummā nepārsniedz šo noteikumu pielikumā minēto Eiropas Reģionālās attīstības fonda finansējuma apmēru. Finansējuma avotu maiņa projektā ir iespējama tikai gadījumā, ja līdz tās veikšanai nav pabeigta projekta īstenošana. Finansējuma saņēmējs nodrošina, ka projekta rezultāti tiek sasniegti pilnā apmērā, neatkarīgi no faktiski piešķirtā Eiropas Reģionālās attīstības fonda finansējuma apjoma.

11. Maksimālais attiecināmā Eiropas Reģionālās attīstības fonda finansējuma apmērs nepārsniedz 85 procentus no projektam plānotā kopējā attiecināmā finansējuma. Pašvaldība nodrošina līdzfinansējumu vismaz 15 procentu apmērā no projekta kopējā attiecināmā finansējuma.

12. Eiropas Reģionālās attīstības fonda finansējums nedrīkst pārsniegt šo noteikumu pielikumā noteikto finansējumu projektam. Ja specifiskā atbalsta ietvaros ir izveidojies finanšu ietaupījums, to novirza šo noteikumu pielikumā minēto projektu, kuriem tajā noteikta iespēja palielināt projekta īstenošanai pieejamo Eiropas Reģionālās attīstības fonda finansējuma apjomu, īstenošanai.

**II. Prasības projekta iesniedzējam**

13. Projekta iesniedzējs atlases kārtas ietvaros ir pašvaldība vai pašvaldības iestāde, kas saskaņā ar normatīvajos aktos noteiktajām pašvaldību autonomajām funkcijām nodrošina pretplūdu pasākumus savā administratīvajā teritorijā.

14. Projekta iesniedzējs nodrošina, ka tam ir tiesības veikt būvdarbus zemesgabalos, (arī zem ūdensobjekta esošos zemesgabalos), kur paredzēts īstenot projektu.

15. Veicot papildu darbības plūdu risku mazināšanai, projekta iesniedzējs nodrošina sasniegto rezultātu ilgtspēju un uzturēšanu vismaz piecus gadus pēc projekta pabeigšanas.

16. Projekta iesniedzējs sagatavo un iesniedz sadarbības iestādē projekta iesniegumu, plānojot projekta sasniedzamos iznākuma un rezultāta rādītājus un Eiropas Reģionālās attīstības fonda finansējumu atbilstoši šo noteikumu pielikumā noteiktajam un saskaņā ar projektu iesniegumu atlases nolikuma prasībām. Sasniedzamās iznākuma rādītāju vērtības neplāno mazāk kā 97 procentu apmērā no šo noteikumu pielikumā noteiktās projektam piemērojamās iznākuma rādītāja vērtības apmēra.

**III. Atbalstāmās darbības un izmaksas**

17. Atlases kārtas ietvaros plūdu apdraudēto teritoriju aizsardzībai atbilstoši upju baseinu apgabalu plūdu riska pārvaldības plāniem 2016.–2020. gadam ir atbalstāma:

17.1. esošo hidrotehnisko būvju, tehnoloģisko iekārtu un pārgāžņu pārbūve un atjaunošana, ja tā pamatota ar hidroloģiskiem vai hidrauliskiem aprēķiniem;

17.2. jaunu pretplūdu aizsargbūvju būvniecība, ja tā pamatota ar hidroloģisko vai hidroģeoloģisko modeli;

17.3. virszemes noteces un lietus ūdeņu novadīšanas infrastruktūras būvju būvniecība un pārbūve;

17.4. dabiskas teritorijas (zaļā infrastruktūra) pilnīga vai daļēja atjaunošana un “zaļo” risinājumu izmantošana plūdu risku novēršanai;

18. Atlases kārtas ietvaros plūdu apdraudēto teritoriju aizsardzībai netiek atbalstīta:

18.1. valsts nozīmes meliorācijas sistēmu atjaunošana un pārbūve;

18.2. valsts īpašumā esošu polderu infrastruktūras atjaunošana un pārbūve;

18.3. potomālo upju regulēto posmu atjaunošana un pārbūve.

19. Atlases kārtas ietvaros plāno tiešās attiecināmās izmaksas un neattiecināmās izmaksas.

20. Šo noteikumu 17. punktā minēto atbalstāmo darbību īstenošanai attiecināmas ir šādas izmaksas:

20.1. būvdarbu izmaksas;

20.2. būvuzraudzības, autoruzraudzības, būvprojekta izstrādes un tehniskās specifikācijas sagatavošanas izmaksas;

20.3. hidroloģiskā vai hidroģeoloģiskā modeļa, hidroloģisko vai hidraulisko aprēķinu izmaksas;

20.4. ietekmes uz vidi novērtējuma veikšanas izmaksas, izņemot sākotnējo ietekmes uz vidi novērtējumu.

20.5. obligāto informatīvo un publicitātes pasākumu izmaksas atbilstoši Eiropas Parlamenta un Padomes 2013.gada 17.decembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 un normatīvajiem aktiem par Eiropas Savienības struktūrfondu un Kohēzijas fonda finansēto projektu publicitātes un vizuālās identitātes prasību nodrošināšanu.

21. Pievienotās vērtības nodokļa izmaksas, kas tiešā veidā saistītas ar projektu, ir attiecināmas, ja tās nav atmaksājamas nodokļu politiku reglamentējošos normatīvajos aktos noteiktajā kārtībā.

22. Šo noteikumu 20.2., ,20.3. un 20.4 apakšpunktā minētās izmaksas kopā nepārsniedz 10 procentus no tiešajām attiecināmajām izmaksām.

23. Neattiecināmās izmaksas nedrīkst pārsniegt 10 procentus no attiecināmajām izmaksām. Neattiecināmās izmaksas ir:

23.1. izmaksas, kas pārsniedz šo noteikumu 22. punktā minēto izmaksu ierobežojumus;

23.2. teritorijas labiekārtošanas izmaksas, kas nav tieši saistītas ar atlases kārtas mērķa sasniegšanu. Šīs izmaksas neplāno lielākas par diviem procentiem no plānotajām būvdarbu attiecināmajām izmaksām.

23.3. upju gultnes tīrīšanas izmaksas, ja, gultnes tīrīšanas rezultātā iegūtais materiāls, netiek izmantots projekta mērķu sasniegšanā;

23.4. upes un pieguļošo teritorijupļaušanas un apauguma tīrīšanas izmaksas.

24. Projekta ietvaros radušās izmaksas nevar uzskatīt par attiecināmām:

24.1. ja tās ir radušās agrāk par 2014. gada 1. janvāri;

24.2. ja pirms projekta iesnieguma iesniegšanas projekta ietvaros īstenotās būves ir pieņemtas ekspluatācijā un ir parakstīti nodošanas un pieņemšanas akti;

24.3. ja tās radušās uz darba līguma pamata.

**IV. Atlases kārtas un projekta īstenošanas nosacījumi**

25. Sadarbības iestāde izsludina projektu iesniegumu atlases pirmo uzsaukumu divu mēnešu laikā no šo noteikumu stāšanās spēkā, nosūtot uzaicinājumu šo noteikumu pielikumā noteiktajiem projektu iesniedzējiem. Sadarbības iestāde izsludina projektu iesniegumu atlases otro uzsaukumu 2019.gadā.

26. Projekta iesniedzējs sagatavo projekta iesniegumu atbilstoši sadarbības iestādes izstrādātajam projektu iesniegumu atlases kārtas nolikumam un iesniedz to sadarbības iestādē viena gada laikā no projektu iesniegumu atlases pirmā uzsaukuma izsludināšanas datuma. Ja projekta iesniedzējs neiesniedz projekta iesniegumu projektu iesniegumu atlases pirmajā uzsaukumā, to uzaicina iesniegt projektu iesniegumu atlases otrajā uzsaukumā

27. Īstenojot projektu, finansējuma saņēmējs:

27.1. savā tīmekļvietnē ne retāk kā reizi trijos mēnešos ievieto aktuālu informāciju par projekta īstenošanu;

27.2. projekta izmaksu pieauguma gadījumā sedz projekta sadārdzinājumu no saviem līdzekļiem;

27.3. nodrošina, ka projektā plānotie darbi netiek finansēti vai līdzfinansēti, kā arī nav plānots tos finansēt vai līdzfinansēt no citiem valsts un ārvalstu finanšu atbalsta instrumentiem;

27.4. nodrošina, ka tā līdzfinansējums nav mazāks par 15 procentiem no projekta kopējām attiecināmajām izmaksām;

27.5. uzkrāj datus uzraudzības rādītājiem administratīvi teritoriālā griezumā.

27.6. nodrošina, ka atbilstoši apstiprinātajam projekta iesniegumam tiek sasniegtas šo noteikumu pielikumā minētās projekta iznākuma rādītāju un rezultātu rādītāju vērtības. Projekta iznākuma rādītāja vērtība tiek uzskatīta par sasniegtu, ja tā ir vismaz 97 procentu apmērā no šo noteikumu pielikumā noteiktās projektam piemērojamās iznākuma vērtības apmēra.

28. Atbalstāma ir vides prasību integrācija preču, pakalpojumu un būvdarbu iepirkumos (zaļais publiskais iepirkums).

29. Pārbūvējamā un atjaunojamā infrastruktūra, kur plānots veikt ieguldījumus, ir projekta iesniedzēja īpašumā.

30. Sadarbības iestādei ir tiesības vienpusēji atkāpties no vienošanās jebkurā no šādiem gadījumiem:

30.1. finansējuma saņēmējs būtiski nepilda vienošanās nosacījumus, tai skaitā projekta īstenošana nenotiek atbilstoši projektā noteiktajam laika grafikam vai ir iestājušies citi apstākļi, kas būtiski ietekmē vai var ietekmēt atlases kārtas mērķi, uzraudzības rādītāju sasniegšanu;

30.2. citos gadījumos atbilstoši vienošanās nosacījumiem.

31. Sadarbības iestāde, ja tai ir pieejami valsts budžeta līdzekļi, pamatojoties uz finansējuma saņēmēja rakstisku avansa pieprasījumu, nodrošina finansējuma saņēmējam vienreizēju avansa maksājumu, nepārsniedzot 30 procentus no projektam piešķirtā Eiropas Reģionālās attīstības fonda finansējuma.

32. Maksimālais specifiskā atbalsta iesniegtā projekta īstenošanas ilgums nedrīkst pārsniegt 2022.gada 31.decembri.

33. Projekta īstenošanas vieta ir Latvijas Republika.

Ministru prezidents M.Kučinskis

Vides aizsardzības un reģionālās attīstības ministrs K.Gerhards

Iesniedzējs:

vides aizsardzības un reģionālās attīstības ministrs K.Gerhards

Vīza:

vides aizsardzības un reģionālās attīstības ministrijas

valsts sekretārs R.Muciņš

19.05.2016. 15:20

1564

Z.Krūkle, 67026713

Zanda.Krukle@varam.gov.lv